
A humor mint a traumára adott válasz két kelet-európai regényben

A nagy háború eseményeinek velejárója a háború utáni kiábrándulás, a traumatizált társadalom. A háborús narratívákat a kezdeti lelkesedés után a csalódás, a szenvedések és a háború szörnyűségeinek ábrázolása jellemzi. Főleg kelet-európai viszonylatban a traumairodalomnak van egy másik vonulata is. A pontos, dokumentum értékű bemutatás helyett ezekben keserű humor jelenik meg. A szerzők iróniával, humorral, vagy az abszurd elemek kihangsúlyozásával leplezik a traumákat, a figyelmet a történések értelmetlen voltára irányítják. Jaroslav Hašek legnépszerűbb műve, a Švejk, egy derék katona kalandjai a világháborúban, illetve Rejtő Jenő sejtelmes alkotása, a Csontbrigád is ezek közé a regények közé sorolható.
A Švejk… (1921-23) hősét, az együgyű Švejket semmi nem töri meg a regény során, bár számos szörnyűséget él meg, kezdve a bolondokházában történektől a katonalét szigorú létformájáig. Jaroslav Hašek látszólag könnyed stílusa azonban sokszor kendőzetlenül, sokszor álruhába rejtve tárja elénk a korhangulatot uraló abszurdot.
Rejtő Jenő, a magyar szórakoztató irodalom egyik népszerű alakja, műveire könnyed hangvétel, humoros ábrázolásmód jellemző. Azonban a rejtői humor is sokszor csupán álca, és a sorok között megtalálhatjuk a háttérben rejtőző kísérteties gépezetet. Az író humanizmusa talán a Csontbrigádban tör legjobban felszínre. Ezt a művet olvasva már nem nevethetünk annyira szívből a prózába oltott kabarétréfákon, és ha összevetjük a regényt a történelem eseményeivel, már mosolyogni se nagyon van kedvünk.
A dolgozat alcíme a traumával való keserű mégis humoros szembenézést foglalja össze, rájátszva egyúttal Radnóti Miklós versére is. Fécamp és Švejk egyaránt erőltetett menetben sétálnak a regényekben, mégis megtörhetetlenül, a halál kegyetlen célkeresztjével homlokukon.
A kutatás során a regények műfajának vizsgálata került előtérbe és a különböző humorelméletek meglátásainak továbbgondolása nyomán a humort a megélt trauma elleni lehetséges védekezés megnyilvánulásaként sikerült értelmezni. A dolgozat újdonsága a rejtői életmű európai kontextusba helyezése, az alkalmazott módszer az összehasonlító motívumelemzés.



